จักรวรรดิแห่งมนุษยชาติ

> *สุสานของผู้ศรัทธาคือเสาหลักแห่งจักรวรรดิ*
>
>

***- ลิแบร์ อิมเปริอาลิส***

### องค์กรการปกครอง

เซนาโตรุม อิมเปริอาลิส ซึ่งนำโดยจอมบัญชาการแห่งจักรวรรดิและอุปราชจักรวรรดิโรบูเต กิลลิมาน

### ศาสนาประจำรัฐ

* ลัทธิจักรวรรดิ
* ลัทธิเมคานิกุส

### เผ่าพันธุ์รอง

* อมนุษย์ที่ได้รับการอนุมัติ
* โอกริน
* แรตลิง
* สควอต (คิน)

### กำลังทหาร

* อาสตรา มิลิตารุม
* นาวิส อิมเปริอาลิส
* อาเดปตุส อาสตาร์เตส
* อาเดปตุส เมคานิกุส
* โกลเลเกีย ติตานิกา
* มิลิตารุม เตมเปสตุส
* เกวสโตร์ อิมเปริอาลิส
* เลกิโอ ซีแบร์เนติกา
* อาเดปตา โซโรริตา
* อาเดปตุส กุสโตเดส
* อาเดปตุส อาร์บิเตส
* ภคินีแห่งความเงียบ

**จักรวรรดิแห่งมนุษยชาติ** หรือเรียกอย่างสั้นได้ว่า**จักรวรรดิ** (อังกฤษ; Imperium of Man) คือจักรวรรดิระดับดวงดาวของเผ่าพันธุ์มนุษย์ที่แผ่ขยายไปทั่วกาแล็กซี และถือเป็นอำนาจการปกครองสูงสุดของเผ่ามนุษย์ส่วนใหญ่ที่อยู่ในกาแล็กซีทางช้างเผือกในสหัสวรรษที่ 41 ซึ่งถูกปกครองโดยเทพเดินดินที่ถูกเรียกว่าพระจักรพรรดิแห่งมนุษยชาติ

อย่างไรก็ตาม สายพันธุ์มนุษย์อื่น ๆ ก็ได้รับการรับรองให้เป็นพลเมืองของจักรวรรดิได้เช่นกัน ส่วนใหญ่แล้วจะเป็นเหล่ามนุษย์กลายพันธุ์ที่สืบเชื้อสายทางพันธุกรรมโดยมีต้นแบบมาจากมนุษย์ปกติ คนกลุ่มนี้จะถูกเรียกว่าอมนุษย์ ซึ่งประกอบด้วยมนุษย์สายพันธุ์ย่อยคือโอกริน, แรตลิง และสควอต

ผู้ก่อตั้งและผู้ปกครองจักรวรรดิคือสมมุติเทพที่รู้จักกันในชื่อสมเด็จพระจักรพรรดิแห่งมวลมนุษยชาติ ผู้เป็นไซเกอร์เผ่าพันธุ์มนุษย์ที่ทรงพลังที่สุดที่เคยถือกำเนิดขึ้นมา พระจักรพรรดิทรงก่อตั้งจักรวรรดิขึ้นมาเมื่อประมาณ 10,000 ปีก่อนในช่วงปลายสหัสวรรษที่ 30 ในระหว่างเหตุการณ์สงครามรวมชาติบนโลกเก่า ซึ่งเกิดขึ้นหลังจากช่วงเวลาโลกาวินาศในประวัติศาสตร์มนุษย์ที่ถูกเรียกว่ายุคแห่งความขัดแย้ง

พระจักรพรรดิได้ทรงปกครองจักรวรรดิเป็นเวลาต่อเนื่องมาตลอด หรืออย่างน้อยก็เป็นการปกครองเพียงในพระนาม ซึ่งพระองค์ทรงปกครองในฐานะของผู้นำทางการเมืองและทางศาสนาด้วย กระนั้นแล้วด้วยพระวรกายที่เสียหายอย่างหนัก จึงจำเป็นต้องยังพระชนม์ชีพไว้ด้วยกลไกพยุงชีพไซเบอร์เนติกที่ประกอบด้วยอุปกรณ์ลึกลับที่รู้จักกันในนามบัลลังก์ทอง อันเป็นเหตุการณ์หลังจากที่พระองค์ทรงบาดเจ็บสาหัสจากเหตุการณ์สงครามกลางเมืองระหว่างดวงดาวในยุคโบราณที่รู้จักกันในนามศึกนอกรีตของฮอรัส

เนื่องด้วยชะตากรรมอันเลวร้ายขององค์จักรพรรดินี้เองก็ได้ทำให้พระองค์ไม่สามารถปฏิบัติพระราชกรณียกิจได้ตามปกติ และทรงปล่อยให้การบริหารงานปกครองของจักรวรรดิเป็นหน้าที่ของเซนาโตรุม อิมเปริอาลิส สภาปกครองแบบคณาธิปไตยของเหล่าชนชั้นสูงและผู้ชำนาญการที่มีอำนาจมากที่สุดในกาแล็กซี ซึ่งหน่วยงานเซนาโตรุม อิมเปริอาลิสในปัจจุบันนั้นนำโดยพระราชโอรสผู้สืบเชื้อสายกรรมพันธุ์จากพระจักรพรรดิที่มีพระนามว่าองค์ไพรมาร์คโรบูเต กิลลิมาน ผู้ที่ประทับในสภาและเป็นผู้ชี้นำนโยบายต่าง ๆ ของทางจักรวรรดิในฐานะจอมบัญชาการแห่งจักรวรรดิและอุปราชจักรวรรดิ

จักรวรรดิแห่งมนุษยชาตินั้นเป็นจักรวรรดิที่เสียหายอย่างหนักจากสงคราม และตั้งอยู่บนเส้นด้ายแห่งการล่มสลาย เป็นเวลานับ 10,000 ปีตามปฏิทินมนุษย์ที่ที่แห่งนี้ถูกปกครองโดยพระจักรพรรดิผู้ทรงความเป็นอมตะและเป็นพระองค์ผู้ทรงมีพลังจิตอันเกือบจะไร้ขีดจำกัด และเป็นพระองค์ผู้ที่จำเป็นต้องสละชีพดวงวิญญาณนับพันวันในทุก ๆ วันเพื่อรักษาพลังจิตของพระองค์เอาไว้ เพื่อรักษาไว้ซึ่งระบบการติดต่อสื่อสารและระบบขนส่งของทางจักรวรรดิ

ประชาชนของจักรวรรดินั้นอาศัยอยู่ในกาแล็กซีที่ซึ่งบรรดาปีศาจนั้นมีตัวตนอยู่จริง การกลายพันธุ์มีให้เห็นทั่วไป และความตายก็เปรียบเสมือนเพื่อนข้างกาย การใช้ชีวิตอยู่ในสหัสวรรษที่ 41 นั้นคือการที่ต้องเรียนรู้ว่าจักรวาลนั้นน่ากลัวและอันตรายเพียงใด มันเป็นสถานที่ที่คุณต้องอยู่ท่ามกลางผู้คนนับล้าน และไม่ว่าคุณจะตายเยี่ยงวีรบุรุษที่ประเสริฐเพียงใด สุดท้ายคุณจะไม่ถูกจดจำ

ขนาดของตักรวรรดินั้นเรียกได้ว่ามโหฬาร การแผ่ขยายอำนาจนั้นได้แผ่ไปถึงดวงดาวจำนวนมากในกาแล็กซี ทำให้มีอาณาเขตที่ครอบคลุมดวงดาวนับล้านและรวมถึงชีวิตมนุษย์จำนวนนับไม่ถ้วน

สงครามอันน่าสะพรึงกลัวได้ถูกห้ำหั่น และการเสียสละในความสิ้นหวังก็ได้เกิดขึ้นในนามของจักรวรรดิ แม้เหตุการณ์นองเลือดและความรุนแรงจะเกิดขึ้นมากมาย แต่นั่นก็เป็นราคาที่ต้องจ่าย เพราะจักรวรรดินี้เปรียบเสมือนผู้พิทักษ์แห่งมนุษยชาติ หากจักรวรรดินี้ต้องล่มสลายหายไป มนุษยชาติก็เช่นกัน ซึ่งคงจะถูกทำลายโดยศัตรูนับไม่ถ้วน อันนำไปสู่เสียงหัวเราะอันหลอกลวงแห่งเทพอันธการ

จักรวรรดิคือองค์กรทางการเมืองที่มีขนาดใหญ่ที่สุดและมีอำนาจมากที่สุดในกาแล็กซี ณ ปัจจุบัน ซึ่งประกอบไปด้วยดาวเคราะห์ที่มนุษย์ได้ตั้งถิ่นฐานไปแล้วอย่างน้อย 1,000,000 ดวง อันกระจัดกระจายอยู่ทั่วกาแล็กซี ซึ่งผลที่ตามมาก็คือดาวที่อยู่ใต้อาณัติของจักรวรรดิอาจจะมีระยะห่างจากดาวเพื่อนบ้านที่ใกล้ที่สุดได้ถึงร้อยหรือพันปีแสง

ในฐานะที่เป็นจักรวรรดิระหว่างดวงดาว การวัดขนาดของจักรวรรดิโดยใช้พื้นที่หรือดินแดนที่เชื่อมต่อกันนั้นย่อมทำไม่ได้ แต่จะเป็นการนับจากระบบดาวที่อยู่ใต้การปกครองแทน อย่างไรก็ตาม มนุษย์ส่วนใหญ่นั้นแทบไม่ได้ติดต่อกับรัฐบาลของจักรวรรดิในชีวิตประจำวัน นอกเสียจากพวกเขาจะได้ทำงานอยู่ในหน่วยงานอาเดปตาหรือมีข้อขัดแย้งกับหน่วยงานคุ้มครองต่าง ๆ ยกตัวอย่างเช่นหน่วยงานสอบสวนหรืออาเดปตุส อาร์บิเตส

โดยหลักแล้วนั้นจักรวรรดินี้คือจักรวรรดิแบบบรรณาการระหว่างดวงดาว ซึ่งอนุญาตให้ดวงดาวในปกครองมีความสามารถในการปกครองตนเองได้อย่างกว้างขวางตราบใดที่ยังปฏิบัติตามพระราชอำนาจแห่งองค์จักรพรรดิและข้ารับใช้ของพระองค์รวมถึงให้การสนับสนุนศาสนาประจำรัฐซึ่งก็คือลัทธิจักรวรรดิ อันคงไว้ซึ่งพระราชฐานะของพระองค์ที่ทรงเป็นองค์เทพหนึ่งเดียวอย่างแท้จริงของมนุษยชาติ

ดาวเคราะห์ใต้อาณัติทุกดวงของจักรวรรดิต้องจ่ายภาษีให้กับทางจักรวรรดิตามที่ได้ถูกเรียกเก็บ ซึ่งจะอยู่ในรูปแบบของกำลังทหารหรือวัตถุดิบอันเป็นที่รู้จักกันในชื่อว่าทศางค์ของจักรวรรดิ ทรัพยากรเหล่านี้จะถูกป้อนเข้าสู่หน่วยงานอาสตรา มิลิตารุมและนาวิส อิมเปริอาลิส ซึ่งเป็นกองกำลังติดอาวุธที่ทำให้จักรวรรดิคงอยู่เป็นเอกภาพและปลอดภัยได้

ทศางค์ของจักรวรรดิที่กล่าวไปนั้นช่วยพยุงระบบเศรษฐกิจโดยรวมของจักรวรรดิได้โดยการแจกจ่ายไปยังพื้นที่ที่ต้องการ ซึ่งบ่อยครั้งจะถูกนำไปเสริมกำลังยังพื้นที่ของจักรวรรดิที่มีความขัดแย้งเกิดขึ้นโดยหยิบมาจากเซคเตอร์ที่มีความสงบมากกว่า

โดยปกติแล้วทางจักรวรรดิจะสนับสนุนพัฒนาการของระบบการเมืองแบบระบอบศักดินาสมัยใหม่ ซึ่งเป็นระบอบที่ทางเจ้าคณะแห่งเทอร์ราและหน่วยงานสอบสวนเชื่อถือกันมาอย่างยาวนานแล้วว่าเป็นระบอบที่เสถียรที่สุดสำหรับรัฐบาลของมนุษย์ กระนั้นแล้วบนดาวอาณานิคมของมนุษย์บางดวงนั้นก็อาจจะมีชนชั้นสูงที่มากด้วยอำนาจและเงินตราที่เข้าไปมีสิทธิ์มีเสียงในรัฐบาลบนดาวของตนเองได้ และจากกฎการก่อตั้งจักรวรรดินั้นก็ได้กำหนดให้ว่าการเคลื่อนไหวใด ๆ อันจะนำไปสู่ "ประชาธิปไตย" หรือการปกครองตนเอง หรือการล้มล้างระบอบศักดินาสมัยใหม่นั้นถือเป็นการกระทำการนอกรีตที่ขัดต่อพระประสงค์ขององค์จักรพรรดิโดยทันที

ความต้องการซึ่งความเสถียรทางการเมืองและกำลังทหารอย่างมากที่เกิดขึ้น ณ ตอนนี้เป็นผลอันเนื่องมาจากภัยคุกคามจักรวรรดิที่มีมากมายและกำลังเพิ่มขึ้นเรื่อย ๆ ในสหัสวรรษที่ 41 ซึ่งได้ทำให้ระบบการปกครองของรัฐบาลระดับกาแล็กซีนั้นมีการควบคุมที่มากขึ้นและมีความนิ่งที่มากขึ้น วิทยาศาสตร์และความก้าวหน้าของมนุษย์ส่วนใหญ่ในจักรวรรดิยุคปัจจุบันนี้ได้ถูกหยุดเอาไว้ เหตุเพราะด้วยสถานะปัจจุบันจึงต้องดึงกำลังไปรักษาสภาพที่เป็นอยู่เอาไว้เสียก่อน นักวิชาการของจักรวรรดิในปัจจุบันต่างก็ลงความเห็นในการเรียกชื่อยุคนี้ว่า "กาลอวสาน" ของมนุษยชาติ

เอเลี่ยนหลากหลายสายพันธุ์ อย่างเช่นไทรานิด, เอลดาริบนคราฟต์เวิลด์, ดรูคาริ, ออร์ค และทาว รวมถึงพลังมืดอันลึกลับแห่งเคออสก็ได้ท้าทายอำนาจของจักรวรรดิและดินแดนของมนุษย์ในกาแล็กซีนี้อยู่ แม้แต่ภายในจักรวรรดิที่เข้มงวดก็ยังประสบปัญหาจากภายในด้วยเช่นกัน อย่างเช่นการกบฎ, มนุษย์กลายพันธุ์, ไซเกอร์ที่เป็นอันตราย และลัทธิเคออสที่หวังโค่นล้มจักรวรรดิ

อย่างไรก็ตาม แม้ว่าจะมีเภทภัยอยู่มากมาย แต่หากไร้ซึ่งการยอมรับในอำนาจเบ็ดเสร็จและการคุ้มกันที่บางครั้งอาจจะดูโหดร้ายเกินไปจากจักรวรรดิแล้วมนุษยชาติก็คงจะตกเป็นเหยื่อให้กับภยันตรายเหล่านี้ไปแล้ว หากไร้ซึ่งจักรวรรดิแห่งมนุษยชาติและความศรัทธาของมวลมนุษย์ที่มีต่อองค์จักรพรรดิที่ทรงเป็นผู้ชี้นำแล้วนั้น มนุษยชาติก็อาจจะสูญพันธุ์ไปนานแล้วก็เป็นไปได้

## ประวัติ

> "เหตุใดข้าถึงยังอยู่? ท่านต้องการอะไรจากข้าอีก? ข้าได้มอบทุกอย่างที่ข้ามีให้กับท่าน ให้พวกเขา ดูสิ่งที่พวกเขาทำกับฝันของเรานั่นสิ ซากเน่าของจักรวรรดิเหล่านี้มิได้ถูกขับเคลื่อนด้วยหลักเหตุผลและความหวัง หากแต่เป็นความกลัว ความเกลียดชัง และความเมินเฉย อาจจะดีกว่าถ้าพวกเราได้ถูกแผดเผาไปด้วยไฟแห่งความทะเยอทะยานของฮอรัสแทนที่จะได้อยู่ดูสิ่งเหล่านี้"
>
>

**- โรบูเต กิลลิมาน องค์ไพรมาร์คแห่งอุลตรามารีนทรงกล่าวถึงสภาพการณ์ของจักรวรรดิในสหัสวรรษที่ 41 และความจงรักภักดีของพระองค์ต่อพระจักรพรรดิแห่งมนุษยชาติ**

เส้นทางที่มนุษย์ได้เดินทางมาตลอดในประวัติศาสตร์อันยาวนานนั้นเต็มไปด้วยเหตุการณ์นองเลือด จุดกำเนิดของประวัติศาสตร์ต่าง ๆ นั้นต่างก็เลือนหายไปตามกาลเวลา ส่วนกาลเวลา ณ ปัจจุบันนั้นก็ถูกห้อมล้อมไปด้วยเพลิงสงครามมากมาย และอนาคตข้างหน้านั้นก็เป็นดั่งบ่อลึกที่มืดมิด

กระนั้นแล้วนักประวัติศาสตร์ก็ยังคงทำทุกวิถีทางที่ทำได้เพื่อเก็บรักษาสัจธรรมของการเดินทางของมนุษยชาติเอาไว้ให้ได้แม้ว่าสุดท้ายแล้วจะไม่มีใครอยู่รอดจนได้อ่านมันก็ตาม

พื้นที่ใต้เขตวังจักรวรรดิบนเทอร์รามีอุโมงค์ลึกนับพันกิโลเมตร อันเป็นที่อยู่ของห้องสมุดที่เต็มไปด้วยม้วนกระดาษมากมายและคลังข้อมูลอันเงียบงัน ที่ซึ่งถูกปกป้องไว้ด้วยกำแพงที่ผนึกด้วยรูนอันแข็งแกร่งมากถึงขั้นที่สามารถทนต่อแรงระเบิดจากการยิงถล่มจากวงโคจรได้

ที่แห่งนั้นได้รับการคุ้มกันจากเงามืดอันน่าสะพรึงกลัวที่ไม่หลับไหลและไม่เหน็ดเหนื่อย พวกมันแผ่กิ่งก้านสาขาออกไปกว้างใหญ่ไพศาลอันเป็นผลมาจากวิวัฒนาการที่ต้องอยู่กับเงามืดและหมอกฝุ่น พวกมันครอบครองระบบนิเวศปิดแห่งนี้ตามสันชาตญาณของสัตว์ในถ้ำ

คลังความรู้ที่เก็บสะสมไว้ในนี้นั้นได้ถูกล็อกเอาไว้ ซึ่งรวมเอาประวัติศาสตร์อันยิ่งใหญ่ของมนุษยชาติอันยาวนานไว้ด้วยกัน แม้ว่าคลังแห่งนี้จะถูกเก็บรักษาไว้เป็นอย่างดีก็ตาม แต่มันก็ยังคงเสื่อมสภาพไปได้ตามกาลเวลาอันเป็นชะตาที่มิอาจหลีกเลี่ยง กระนั้นแล้วแม้จะเหลือข้อมูลเพียงบางส่วน แต่มันก็ต้องใช้เวลาทั้งชีวิตหรือมากกว่าเพื่อที่จะศึกษามัน และมันก็เต็มไปด้วยความลับมากมายที่อาจจะทำให้ผู้อ่านนั้นเสียสติไปได้ หรือแม้กระทั่งทำให้ทั้งจักรวรรดิล่มสลายไปเลยก็ย่อมได้

มีผู้คนจำนวนน้อยที่รู้ถึงการมีตัวตนอยู่ของคลังข้อมูลเหล่านี้ และมีน้อยลงไปอีกสำหรับผู้ที่ได้รับอนุญาตให้เข้าไปในนั้น

จักรวรรดิแห่งมนุษยชาตินั้นถูกก่อตั้งขึ้นมาโดยสมเด็จพระจักรพรรดิแห่งมวลมนุษยชาติ ซึ่งพระองค์ยังถูกเรียกอีกว่า "องค์เทพจักพรรดิ" และ "เจ้าแห่งมนุษยชาติ" จักรวรรดินี้ถูกก่อตั้งขึ้นหลังจากยุคแห่งความขัดแย้งในช่วงสหัสวรรษที่ 30 ซึ่งพระจักรพรรดินั้นทรงเป็นสิ่งมีชีวิตที่เป็นอมตะ ทรงประสูติเมื่อประมาณ 8,000 ปีก่อนคริสตกาลในดินแดนอนาโตเลียกลางในโลกเก่า พระองค์ทรงประสูติขึ้นจากการรวมตัวกันของวิญญาณของเหล่าชาแมนเผ่าพันธุ์มนุษย์ ซึ่งได้รวมตัวกันเป็นวิญญาณเพียงหนึ่งเดียวแล้วจึงมาเกิดใหม่ อันเป็นวิญญาณของเหล่ามนุษย์ในอดีตที่มีความสามารถทางด้านพลังจิตอย่างแท้จริงที่อาศัยอยู่ในยุคหิน

พระจักรพรรดิทรงได้รับพลังพระจิต, พลังพระวรกาย และปัญญามาจากเหล่าชาแมนดังที่ได้กล่าวไป ซึ่งนั่นทำให้พระองค์ประสูติมาเป็นสิ่งมีชีวิตที่เป็นอมตะ เป็นผู้ยังชีพอยู่เป็นนิจซึ่งกอปรไปด้วยพลังกาย, พลังจิต, พรสวรรค์มากมาย และปัญญาที่มิอาจทัดเทียม พระองค์ทรงช่วยให้มนุษยชาติรอดพ้นพิษภัยและรุ่งเรืองมานานนับสหัสวรรษ

ตลอดยุคสมัยที่ผ่านมาของมนุษยชาติพระองค์ก็ได้มีส่วนเกี่ยวข้องในการชี้นำในฐานะของบุคคลมากหน้าหายตา ส่วนหนึ่งนั้นคือบุคคลในประวัติศาสตร์ที่เป็นที่รู้จักกันอย่างกว้างขวางเพื่อชี้นำเหล่ามนุษยชาติ และบ่อยครั้งที่การแทรกแซงของพระองค์นั้นเกิดขึ้นในเวลาสั้น ๆ และบ่อยครั้งที่ได้กลายเป็นเรื่องลึกลับในตำนานและประวัติศาสตร์

ในช่วงปลายยุคแห่งความขัดแย้งในช่วงสหัสวรรษที่ 29 ชายผู้ที่จะกลายมาเป็นองค์จักรพรรดิก็ได้ตัดสินใจในการชี้นำมนุษยชาติโดยตรงต่อสาธารณะชนและรับหน้าที่นี้โดยถาวรเพื่อสรรสร้างอนาคตให้แก่มวลมนุษยชาติ เพราะเขาเชื่อว่าความเสียหายที่มนุษย์ได้รับมาตลอดใน 5,000 ปีแห่งความหวาดกลัวนั้นได้สร้างความรุนแรงและการแบ่งแยกอันไม่สามารถกู้คืนได้เอาไว้ นอกเสียจากตัวเขาเองจะต้องชักนำมวลมนุษย์โดยตรงในฐานะของผู้นำ

ด้วยเหตุนี้พระองค์จึงทรงสลัดคราบบุคลิกภาพทั้งหมดที่เคยมีมาและทรงเปิดเผยตัวตนโดยตรงในช่วงปลายสหัสวรรษที่ 29 บนเทอร์ราในฐานะ "องค์จักรพรรดิ" ผู้ที่ถูกกำหนดให้รวบรวมทั้งเผ่าพันธุ์ไว้ใต้การปกครองอันเข้มงวดแต่อ่อนโยนของพระองค์ พระองค์ทรงตั้งพระปณิธานในการแทนที่หลักความเชื่องมงาย, ความกลัว, ความจนและความอดอยากด้วยหลักของเหตุผล, วิทยาศาสตร์, ความก้าวหน้า และความหวัง

### ยุคแห่งเทอร์รา M1-M15

บันทึกของก้าวแรกของมนุษย์ชาติในการขึ้นอยู่ดินแดนอันเวิ้งว้างและไกลโพ้นระดับดวงดาวในยุคที่เรียกว่ายุคแห่งเทอร์รานั้นไม่มีเหลือแล้วในปัจจุบัน แต่เราก็รู้ดีว่าพวกเขาเริ่มจากก้าวเล็ก ๆ และด้วยทักษะบวกกับความมั่นใจก็ทำให้ก้าวเล็ก ๆ เหล่านั้นกลายเป็นก้าวกระโดดจนสามารถทะยานขึ้นสู่อวกาศได้อย่างเต็มตัว

โลกในยุคโบราณนั้นได้เป็นศูนย์กลางของอาณาจักรระหว่างดวงดาวของมนุษย์ที่ทรงพลังเคียงข้างดาวอังคารอันเป็นดาวเคราะห์ดวงแรกที่ได้รับการปรับสภาพโดยมนุษยชาติ และเป็นความภาคภูมิใจในฐานะของศูนย์กลางทางด้านการสรรสร้างวิทยาการต่าง ๆ และการเรียนรู้ทางด้านวิทยาศาสตร์

การเผชิญหน้าครั้งแรกกับเผ่าพันธุ์เอเลียนโดยมนุษยชาตินั้นไม่มีรายละเอียดที่แน่ชัด แต่ชิ้นส่วนข้อมูลที่เหลืออยู่ก็บ่งบอกไว้ว่ามนุษย์ได้เคยทำสงครามกับเอเลียนมาก่อนหน้านั้นแล้ว ซึ่งเผ่าพันธุ์ที่เป็นที่รู้จักนั้นก็คืออริคู่แค้นของจักรวรรดินามว่าเผ่าพันธุ์ออร์ค

เพิ่มเติมคือในยุคนี้ถือเป็นยุคแห่งการผจญภัยและความหวังที่สูญสิ้นไปอย่างยาวนาน มีเพียงเศษซากเล็กน้อยและเรื่องเล่าเท่านั้นที่ยังเหลืออยู่

### ยุคแห่งวิทยาการ M15-M25

การเดินทางผ่านการวาร์ปของมนุษยชาติครั้งแรกสามารถระบุได้ว่าเกิดขึ้นในช่วงสหัสวรรษแรกของยุคนี้ ซึ่งก็คือประมาณสหัสวรรษที่ 15 โดยในช่วงแรกนั้นประสบปัญหามากมายรวมถึงเหตุการณ์อันน่าสยดสยอง แต่สุดท้ายก็เป็นที่แน่ชัดว่าวิทยาการของตัวขับเคลื่อนวาร์ปที่สามารถเดินทางไปได้เร็วกว่าแสงก็ประสบความสำเร็จ การเพาะเลี้ยงยีนต้นหนหรือเนวิเกเตอร์และการก่อตั้งตระกูลต้นหนก็ถือกำเนิดขึ้นหลังจากนั้นไม่นาน ซึ่งทั้งหมดนี้ก็ก่อให้เกิดก้าวกระโดดที่สำคัญในการเดินทางระหว่างดวงดาวและการก่อตั้งจักรวรรดิของเผ่าพันธุ์มนุษย์ที่รุ่งเรื่องเต็มที่ท่ามกลางหมู่ดาว

ในขณะที่อำนาจและอิทธิพลของมนุษยชาติเติบโตขึ้นเรื่อย ๆ ความยโสโอหังก็เช่นกัน จิตวิญญาณอันทะเยอทะยานที่ไม่ย่อท้อของมนุษย์ก็ได้ชักนำพวกเขาเข้าสู่ความท้าทายที่เข้มงวดยิ่งขึ้น เช่นการสำรวจอวกาศ, การค้าขาย และสิ่งที่หลีกเลี่ยงไม่ได้ก็คือสงคราม ทั้งหมดนี้เป็นเรื่องท้าทายที่มนุษยชาติไม่เคยพบเจอมาก่อน อย่างเช่นการล่าหรือก่อตั้งอาณานิคมก็เป็นไปด้วยความรุนแรงเสมอ

ดูเหมือนว่าในยุคนี้เป็นยุคที่เผ่าพันธุ์มนุษย์ได้เกิดการแบ่งแยกและรวมตัวกันบ่อยครั้ง ซึ่งนำพวกเขากลับไปสู่การทำสงครามหรือการแข่งขันทางอำนาจและการก่อตั้งจักรวรรดิระดับดวงดาวอีกครั้ง แต่กระนั้นก็ยังไม่มีสิ่งใดที่สามารถสั่นคลอนเสถียรภาพของเขตอวกาศในการปกครองโดยรวมของมนุษย์ได้

นักวิทยาศาสตร์, วิศวกร, นักประดิษฐ์, นักคิดค้นชาวมนุษย์เหล่านี้ได้กลายเป็นเทพเจ้าองค์ใหม่ พวกเขานำวิทยาการจากเอเลียนมาปรับแต่งให้เป็นของตนเองเพื่อเสริมประสิทธิภาพในด้านต่าง ๆ โดยไม่จำเป็นต้องคิดถึงความเสี่ยงที่มากกว่านี้ พวกเขายังปรับแต่งพันธุกรรมของตนมากยิ่งขึ้นอีกด้วย และถึงขั้นสร้างกองทัพทหารดัดแปลงพันธุกรรมขึ้นมาได้ในขนาดที่ใหญ่โตมโหฬาร ทว่าทหารเหล่านั้นกลับต้องสูญเสียความความเป็นคนไปอันเนื่องมาจากการเปลี่ยนแปลงดังกล่าวนั้นส่งผลต่อทั้งร่างกายและจิตใจของพวกเขา

พวกเขาได้ประดิษฐ์เครื่องจักรที่มีชื่อว่าเครื่องจักรแม่แบบมาตรฐานหรือ STC (Standard Template Construct) ซึ่งทำให้มนุษย์สามารถก่อตั้งอาณานิคมบนดาวเคราะห์ต่าง ๆ ได้โดยง่ายและรวดเร็วโดยใช้ทรัพยากรธรรมชาติที่มีอยู่บนดาวดวงนั้น พวกเขาได้สร้างโรคร้ายระดับนาโนที่มีสติปัญญา, อาวุธพลังสูงที่สามารถทำลายดาวเคราะห์ได้โดยตรง และมนุษย์เหล็กที่เป็นกองทัพปัญญาประดิษฐ์ขนาดใหญ่นับไม่ถ้วนซึ่งถูกส่งไปทำสงครามกับผู้ที่ไม่เห็นด้วยกับตนเอง ไม่เว้นว่าเป็นเอเลียนหรือมนุษย์ด้วยกันเอง นอกจากนี้พวกเขายังได้สร้างเครื่องจักรที่คิดได้เองซึ่งทรงภูมิปัญญาขึ้นมาเพื่อจัดการทุกสิ่งอย่างที่อาณานิคมนั้น ๆ ต้องการ จนในที่สุดโลกใบนั้นก็กลายเป็นเมืองสวรรค์อันน่าอยู่อาศัย

ในยุคนี้เองที่วิวัฒนาการด้านพลังจิตของมนุษย์ได้เติบโตขึ้นอย่างรวดเร็ว และเช่นเดียวกันก็คือเมล็ดพันธุ์แห่งการล่มสลายของจักรวรรดิมนุษย์แห่งแรก หัวหน้านักประวัติศาสตร์, ผู้รู้ลำดับเวลา และผู้สอบสวนแห่งโอร์โด เฮเรติกุสได้ทำการวิเคราะห์เศษซากข้อมูลที่เหลืออยู่ของยุคนั้นและได้ลงความเห็นสองเรื่องด้วยกัน เรื่องแรกคือในปัจจุบันนี้เป็นไปไม่ได้เลยที่จะแยกเรื่องจริงกับเรื่องแต่งออกจากกัน เรื่องที่สองคือการอ้างอิงถึงไซเกอร์เป็นครั้งแรกของมนุษย์นั้นเกิดขึ้นเมื่อราวปลายสหัสวรรษที่ 22 และเกิดขึ้นทั่วไปในช่วงปลายสหัสวรรษที่ 23 ซึ่งต่อมาได้เกิดลัทธิอนาธิปไตยขึ้นมาในอีกไม่นาน

การล่มสลายในยุคนี้เกิดขึ้นอย่างรวดเร็วและน่ากลัว เป็นคลื่นแห่งภัยพิบัติโลกาวินาศที่พัดผ่านเขตอวกาศของมนุษย์ สงครามอันน่าสะพรึงกลัวได้กวาดล้างระบบดาวให้สิ้นซึ่งชีวิตใด ๆ กองทัพทหารจักรกลได้เดินหน้าสังหารผู้สร้างของตนไปนับล้านชีวิต ความฉิบหายวายวอดจากการกลายพันธุ์เกิดขึ้นทุกหย่อมหญ้ารวมถึงความน่ากลัวของผู้ใช้พลังจิตก็ถูกปลดปล่อยออกมาเช่นกัน ทุกสิ่งทุกอย่างตั้งแต่การยกตนเองเป็นพระเจ้าของเหล่าไซเกอร์เพื่อปกครองดาวทั้งดวงไปจนถึงการครอบงำโดยเหล่าปีศาจและการล่มสลายอย่างกว้างขวางของสภาวะความเป็นจริงอันเนื่องมาจากมิติวาร์ปได้ทะลวงผ่านม่านกั้นระหว่างมิติเข้ามารุกรานในจักรวาลจริง

หลังจากนั้นจึงก่อเกิดพายุวาร์ปอันเลวร้ายขึ้นมา ซึ่งสามารถพบเห็นได้ตลอดประวัติศาสตร์ของมนุษยชาติ มันได้ตัดขาดการเดินทาง, การค้าขาย และการสื่อสารระหว่างดวงดาวไปโดยทันที ซึ่งก่อให้เกิดการล่มสลายตามมาอย่างรวดเร็ว

### ยุคแห่งความขัดแย้ง M25-M30

ยุคแห่งความขัดแย้งหรือในอีกชื่อหนึ่งคือ "ราตรีเก่า" เป็นเหตุการณ์ประมาณ 5,000 ปีของลัทธิอนาธิปไตย, สงคราม และความถดถอยอย่างมากในด้านวิทยาการของมนุษย์ ซึ่งเกิดขึ้นในช่วงสหัสวรรษที่ 25 ถึง 30 อันเป็นเหตุการณ์ที่ทำให้มนุษย์ชาติเกือบสูญพันธุ์ และเป็นเหตุการณ์ที่ทำให้การค้นพบทางวิทยาการและวิทยาศาสตร์ที่เคยมีมาจนถึงจุดสูงสุดในยุคแห่งวิทยาการได้ถดถอยและย้อนกลับไปสู่ยุคก่อนหน้านั้น

ยุคแห่งความขัดแย้งนั้นเกิดจากผลกระทบด้านลบทางจิตใจและร่างกายที่มาจากพายุวาร์ปอันรุนแรง ซึ่งได้สร้างความเสียหายให้กับพื้นที่ขนาดใหญ่หลายส่วนของกาแล็กซี อันเกิดขึ้นเมื่อประมาณสหัสวรรษที่ 23 หรือสหัสวรรษที่ 25 ซึ่งตามแหล่งข้อมูลแล้วนั้นมันคือการฉีกขาดของพื้นที่ในจักรวาลจริงอันเป็นผลมาจากการก่อกำเนิดขึ้นของเทพเคออสองค์ใหม่ที่มีนามว่าสลาเนชในดินแดนอวัตถุภพ

หากยุคก่อนหน้าเปรียบเป็นความรุ่งเรืองแล้วนั้นยุคแห่งความขัดแย้งนี้ก็เปรียบเป็นขั้วตรงข้าม

เป็นเรื่องยากสำหรับนักประวัติศาสตร์ในสหัสวรรษที่ 41 ในการแยกแยะข้อเท็จจริงออกจากเรื่องเล่าเรื่อยเปื่อยหรือคำทำนายเกี่ยวกับวันโลกาวินาศ กระนั้นก็มีปรากฎเรื่องสงครามให้เห็นทั่วไปตลอดเขตปกครองของมนุษยชาติ ดาวหลายดวงถูกกลืนกินไปทั้งดวง ในขณะที่ผู้คนที่ยืนหยัดต่อต้านสงครามก็ถูกตัดขาดจากผู้อื่นโดยพายุวาร์ปที่เข้าพัดทำลายเขตจักรวาลจริงอยู่

ในยุคแห่งความยากลำบากและความแตกแยกนี้บนอาณานิคมของมนุษย์จำนวนมากก็เกิดเหล่ามนุษย์กลายพันธุ์ขึ้นมาจำนวนมาก อาณานิคมบางแห่งถูกทำลายโดยกลายพันธุ์ครั้งนั้น เนื่องจากการกลายพันธุ์ดังกล่าวนั้นเป็นผลที่มาจากพลังงานวาร์ปที่เข้าไปเปลี่ยนแปลงเลือดเนื้อของพวกเขารวมถึงกลืนกินโลกไปหลายใบด้วย

มนุษย์บางพวกได้วิวัฒนาการจนสามารถปรับตัวเข้ากับสภาพแวดล้อมบางอย่างได้ พวกเขาได้กลายเป็นกลุ่มอมนุษย์ ยกตัวอย่างเช่นโอกริน, แรตลิง, สติลท์ลิมบ์ หรือมนุษย์อสูร นอกจากนี้ความก้าวหน้าต่าง ๆ ก็สูญหายไปหรืออยู่ในสภาพที่ไม่สามารถซ่อมแซมได้ ทั้งหมดที่กล่าวมานี้ได้รวมถึงวิทยาการมากมายของ STC ด้วยเช่นกัน

ในยุคแห่งความขัดแย้งนี้เองที่สลาเนชได้ก่อตัวขึ้นมาในวาร์ป อันเป็นผลมาจากการเติบโตขึ้นของบรรดาลัทธินอกรีตทั้งหลายและการขยายตัวที่มากเกินไปของจักรวรรดิเอลดาริในช่วงสหัสวรรษก่อนการล่มสลาย

อีกผลกระทบหนึ่งจากพายุวาร์ปที่ก่อตัวขึ้นจากการฟักตัวอันยาวนานก็คือการขัดขวางการเดินทางเร็วกว่าแสงหรือกระทั่งการสื่อสารระหว่างดวงดาวผ่านโทรจิตโดยการส่งสารผ่านกระแสพลังงานวาร์ป ซึ่งนำไปสู่การตัดขาดออกจากกันของอาณานิคมและระบบดาวในการปกครองของมนุษย์อันห่างกันนับปีแสง

อารยธรรมของมนุษย์มากมายในกาแล็กซีนั้นแตกสลาย ส่วนกลุ่มที่เหลือรอดก็ได้กลายเป็นดินแดนป่าเถื่อน บนโลกเก่านั้นระบบเศรษฐกิจบนดาวก็ถึงขั้นพังพินาศเนื่องจากขาดการติดต่อและการค้าจากกลุ่มมนุษย์ที่เหลือ แม้แต่ระบบสังคมก็ล่มสลายด้วยเช่นกัน

เนื่องจากมนุษยชาติได้ตกอยู่ในสภาพของความโดดเดี่ยวนับพันปี รวมถึงความยากลำบาก, การรุกราน และความหวาดกลัว สิ่งเหล่านี้ก็ได้ทำให้ดวงดาวจำนวนนับไม่ถ้วนได้กลายเป็นดินแดนเถื่อนหลังการล่มสลายของอารยธรรม หนึ่งในนั้นก็คือโลกเก่า

สงคราม, การลุกฮือ และโรคระบาดที่เกิดขึ้นเป็นสิ่งที่หลีกเลี่ยงมิได้และมีให้เห็นทั่วไปนับแต่เริ่มต้นยุคนี้ ความรู้ทางด้านวิทยาศาสตร์ชั้นสูงมากมายที่สั่งสมมาในกาลก่อนต่างก็สูญหายหรือถูกลืมเลือน การถดถอยกลับไปสู่สภาพความป่าเถื่อนก่อนยุคอุตสาหกรรมก็เป็นชะตาที่มิอาจหลีกเลี่ยงของโลกและอาณานิคมอื่น ๆ

บนดาวบ้านเกิดของเผ่าพันธุ์มนุษย์ก็ได้มีแม่ทัพนายกองผู้โหดร้ายมากมายที่ลุกขึ้นมาท่ามกลางความขัดแย้งเพื่อสร้างอาณาจักรศักดินาของตนเองขึ้นมาใหม่ การเกิดขึ้นของอาณาจักรใหม่เหล่านี้มักเป็นรูปแบบของระบอบศักดินาใหม่ที่โหดร้าย ซึ่งรัฐชาติใหม่ที่เกิดขึ้นมานี้ได้ถูกเรียกโดยรวมว่า "รัฐเถื่อนเทคโน" โดยนักประวัติศาสตร์ของจักรวรรดิ รัฐชาติเหล่านี้นำมาซึ่งความสงบแต่ไม่สบายใจให้แก่ประชาชนมากมายบนโลก เหตุเพราะความสงบที่ว่านี้มักถูกรบกวนจากความขัดแย้งในตัวระบอบศักดินา

ในยุคนี้เองที่เผ่าพันธุ์มนุษย์เกือบถึงจุดสูญสิ้นเผ่าพันธุ์ ซึ่งอยู่ ณ ช่วงจบสหัสวรรษที่ 29 และในขณะนั้นเองที่เป็นช่วงมืดมนของมนุษยชาติก็ได้ปรากฏบุรุษผู้หนึ่งขึ้นมา ผู้ที่จะกลายมาเป็นจักรพรรดิแห่งมนุษยชาติ

### มหาสงครามครูเสด M30-M31

มีตำนานมากมายที่ได้กล่าวถึงสภาพของดาวบ้านเกิดของมนุษยชาติในช่วงสิ้นยุคแห่งความขัดแย้งว่าอยู่ในสภาพเช่นไรท่ามกลางความน่ากลัวของสงครามมากมายก่อนการมาขององค์จักรพรรดิ ซึ่งกล่าวถึงเหล่าคนเถื่อนเทคโนที่ทำสงครามโดยใช้กองทัพทหารดัดแปลงพันธุกรรมท่ามกลางซากปรักหักพังที่ลุกโชนด้วยเปลวเพลิง และเหล่าคนเถื่อนอีกมากมายที่ทำสงครามพลังจิตนอกรีตกับเหล่าผู้คลั่งลัทธิไซบอร์ก

บรรดาแม่ทัพผู้ยิ่งใหญ่, ผู้นำฝูงชน และผู้มีพลังจิตที่อุปโลกน์ตัวเองเป็นสมมติเทพก็ได้ผงาดขึ้นมาและล่มสลายไปจำนวนมาก ผู้ซึ่งบังคับขู่เข็ญและนำพาให้ดาวดวงนี้ตกไปสู่ความฉิบหาย

ต่อมาบุรุษผู้ที่จะกลายมาเป็นองค์จักรพรรดิก็สัมผัสได้ว่าพายุวาร์ปอันเป็นจุดเริ่มต้นของยุคแห่งความขัดแย้งนั้นเริ่มทุเลาลง และถือเป็นโอกาสที่ดีสำหรับมนุษยชาติที่จะได้กลับมารวมกันเป็นปึกแผ่นอีกครั้งเพื่อไขว่คว้ามาซึ่งยุคทองครั้งใหม่ พระจักรพรรดิทรงเผยพระองค์ออกจากปราการลับของพระองค์เอง ซึ่งตั้งอยู่ใต้ภูเขาฮิมาลาเซียน (หิมาลัย) ในช่วงปลายสหัสวรรษที่ 29

พระองค์ทรงทำการรวบรวมรัฐต่าง ๆ ของเหล่าคนเถื่อนเทคโนในเทอร์รายุคโบราณให้มาอยู่ภายใต้พระราชอำนาจ โดยผ่านทางการทูตหรือปฏิบัติการทางทหารอันรุนแรงซึ่งต่อมาได้ถูกขนานนามว่าสงครามรวมชาติ อันเป็นสงครามที่กระทำต่อเหล่าคนเถื่อนเทคโนหลากหลายเผ่าที่ครอบครองพื้นที่อันโหดร้ายทารุณที่กว้างขวางบนพื้นโลก

สงครามครั้งนี้ถูกก่อขึ้นมาโดยเหล่าทหารยอดมนุษย์ที่เป็นที่รู้จักกันในชื่อนักรบฟ้าลั่น อันเป็นเหล่าทหารที่ถูกดัดแปลงพันธุกรรมโดยพระอัจฉริยภาพของพระจักรพรรดิ ซึ่งกำเนิดมาจากผู้ติดตามพระองค์ในช่วงแรกเริ่ม พวกเขาถูกสร้างให้มีความเร็วและความแข็งแกร่งที่มากกว่ามนุษย์สายพันธุ์พื้นฐาน นักรบเหล่านี้ถือเป็นรากฐานสำคัญที่ทำให้พระองค์ตัดสินพระทัยในการสร้างสเปซมารีนในเวลาต่อมา

หลังจากที่ได้พิชิตรัฐอิสระแห่งสุดท้ายของเหล่าคนเถื่อนเทคโนในโลกเก่าได้แล้ว พระจักรพรรดิก็ทรงริเริ่มวางรากฐานสำหรับจักรวรรดิของพระองค์ในช่วงตั้งไข่ และถือเป็นจุดสิ้นสุดยุคแห่งความขัดแย้ง ความหวังได้ถูกกู้คืนกลับมา กระนั้นแล้วความหวังก็ถือเป็นสารเสพติดและคำสาปของมนุษยชาติมาโดยตลอด

เป็นที่เข้าใจอยู่แล้วว่าไม่มีผู้ใดแม้แต่ตัวพระองค์เองที่จะสามารถปกครองได้เพียงผู้เดียว ดังนั้นพระองค์จึงทรงจัดตั้งสภาสงครามที่ประกอบไปด้วยแม่ทัพนายพลและเจ้าหน้าที่ระดับสูงมากมาย ซึ่งผู้ที่ทรงอำนาจที่สุด ณ ที่นี้คือมัลคาดอร์ผู้ถือตรา

มัลคาดอร์ไม่ใช่นักรบ หากแต่เป็นบุรุษพหูสูตที่อยู่ในรูปลักษณ์ของสมณะ ต้นกำเนิดของเขานั้นไม่มีบันทึกใดหลงเหลือ และเป็นไปได้ว่าแม้แต่พระจักรพรรดิก็ทรงมิรู้ บางคนถึงกับเชื่อว่ามัลคาดอร์เป็นพระญาติห่าง ๆ ของพระจักรพรรดิ

มัลคาดอร์ได้รับการแต่งตั้งให้ดำรงตำแหน่งผู้บริหารวังจักรวรรดิที่เพิ่งสร้างเสร็จในเวลานั้น รวมถึงศาลตัดสินคดีความด้วย ซึ่งทั้งหมดนี้อยู่ในภูเขาฮิมาลาเซียน นอกจากนี้เขายังทำหน้าที่ปกครองเทอร์ราในฐานะมือซ้ายของเจ้านายอีกด้วย ในอดีตนั้นเทอร์ราคือดินแดนสงครามที่ไม่รู้จักจบสิ้น แต่บัดนี้มันคือสถานที่ที่เต็มไปด้วยภารกิจมากมาย ทั้งการผลิตและการวางแผนที่ไม่หยุดนิ่ง

หลังจากประสบความสำเร็จในการพิชิตโลกเก่าแล้วนั้นก็ได้มีภัยพิบัติระดับจักรวาลเกิดขึ้นมาใหม่ คลื่นกระแทกขนาดใหญ่ได้ปะทุขึ้นท่ามกลางอวัตถุภพ ซึ่งได้ปัดเป่าบรรดาพายุวาร์ปทั้งหลายที่เคยสร้างคงามปั่นป่วนมาเป็นเวลากว่าห้าพันปีมาตรฐานให้อันตรธานหายไป

บางคนนับถือพระจักรพรรดิประดุจดั่งเทพเจ้า (แม้ว่าพระองค์ทรงปฏิเสธก็ตาม) และตอนนี้เส้นทางสู่กาแล็กซีก็ได้เปิดออกแล้ว ซึ่งกองทัพของพระจักรพรรดิก็สามารถทะยานขึ้นสู่ดวงดาวได้ โดยมีระบบสุริยะเป็นก้าวแรก

หลังจากที่ได้พิชิตรัฐอิสระสุดท้ายของคนเถื่อนเทคโนได้สำเร็จแล้วนั้น โลกก็ได้เปลี่ยนชื่อเป็นเทอร์รา หลังจากนั้นพระจักรพรรดิจึงทรงเข้าร่วมเป็นพันธมิตรกับลัทธิแห่งเทคโนโลยีอันลึกลับนามว่าลัทธิเมคานิกุสแห่งดาวอังคาร ผู้ซึ่งเป็นเจ้าของกำลังการผลิตทางอุตสาหกรรมและศูนย์วิจัยทางวิทยาศาสตร์ที่ล้ำหน้าที่สุดในหมู่อาณานิคมของมนุษย์ท่ามกลางกาแล็กซี

พระจักรพรรดิทรงลงพระนามในสนธิสัญญาแห่งดาวอังคารว่าจะปกป้องศาสนาของเหล่าเทคพรีสต์และให้ความเคารพต่อเมคานิกุมรวมถึงปกป้องเอกราชของบรรดาฟอร์จเวิลด์ท่ามกลางกาแล็กซี และให้ความเป็นอิสระอย่างสูงแก่พวกเขาในจักรวรรดิ นอกจากนี้พระจักรพรรดิยังมอบเหล่าเนวิเกเตอร์จำนวนหกตระกูลให้เป็นข้ารับใช้ของเมคานิกุมอีกด้วย เพื่อให้ยานอวกาศของพวกเขาสามารถเดินทางผ่านมิติวาร์ปได้อย่างปลอดภัยอีกครั้งหลังจากที่พวกเขาได้สูญเสียทาสต้นหนของตนเองไปเมื่อหลายศตวรรษที่ผ่านมา

ในช่วงมหาสงครามครูเสดนี้เองที่นายพลอุตสาหการผู้ทรงอำนาจแห่งดาวอังคารได้ดำรงตำแหน่งในสภาสงครามด้วยเช่นกัน ด้วยการเข้าถึงเครือข่ายกำลังการผลิตอันใหญ่ยักษ์ของดาวอังคารนี่เองที่ทำให้พระจักรพรรดิสามารถขยายกำลังพลของพระองค์ได้อย่างมากมายมหาศาลเนื่องจากได้รับการปรับปรุงอาวุธยุทโธปกรณ์ต่าง ๆ และเสบียงอีกมากมาย

นอกจากนี้เหล่าเทคพรีสต์ยังได้หยิบยืมศาสตร์ต่าง ๆ ของตนเองมาใช้ในการสร้างยานประจัญบานขนาดใหญ่ที่มีความสามารถในการวาร์ปอีกด้วย เพื่อขนย้ายกำลังพลขององค์จักรพรรดิไปทั่วกาแล็กซี รวมถึงการสร้างจักรกลศึกถล่มเมืองอันยิ่งใหญ่ที่มีนามว่าไททันให้แก่กองทัพจักรวรรดิที่ขยาตัวอย่างไม่สิ้นสุดนี้ด้วย

สนธิสัญญาแห่งดาวอังคารนี้ได้ผนึกรวมกองกำลังทางทหารของมนุษยชาติแห่งองค์จักรพรรดิเข้ากับความแข็งแกร่งทางด้านอุตสาหกรรมของชาวดาวอังคารและเหล่าเมคานิกุม เท่ากับว่า ณ เวลานี้ทุกอย่างมีพร้อมตามพระประสงค์แล้ว พระองค์จึงทรงทำตามฝันโดยการเคลื่อนพลกองทัพแห่งโลกและดาวอังคารเพื่อทำปฏิบัติการทางการทหารอันใหม่สุดยิ่งใหญ่เพื่อรวบรวมมนุษยชาติให้เป็นหนึ่งเดียวอีกครั้งหนึ่ง เพื่อให้ทั้งกาแล็กซีมาอยู่ภายใต้พระราชอำนาจ

ปฏิบัติการนี้ภายใต้ชื่อของมหาสงครามครูเสดถือเป็นรากฐานของยุคต่อมาที่จะถูกเรียกว่ายุคแห่งจักรวรรดิ กองยานขนาดมโหฬารได้ถูกสร้างขึ้นในวงโคจรของดาวอังคาร ซึ่งกองทัพขององค์จักรพรรดิได้ใช้เพื่อเตรียมพร้อมสำหรับการทวงคืนกาแล็กซีให้แก่มนุษยชาติอีกครั้ง

ทว่าก่อนหน้าเหตุการณ์ชวมชาติในโลกเก่าของพระจักรพรรดิจะเกิดขึ้นนั้น พระองค์ทรงใช้พระปัญญาที่มากมายเหลือคณานับในด้านพันธุวิศวกรรมผสมกับศาสตร์ด้านพลังจิตเพื่อสร้างไพรมาร์ค เหล่ายอดมนุษย์จำนวน 20 คนที่จะกลายมาเป็นแม่ทัพในอนาคต ผู้ซึ่งมีความสามารถทางกายภาพ, ทางจิต และคุณลักษณะทางสังคมที่ดีเลิศอย่างหาที่สุดมิได้ พวกเขาเหล่านี้ถูกสร้างมาจากสารพันธุกรรมของพระจักรพรรดิผสมรวมกับพลังของวาร์ป

พระจักรพรรดิทรงรู้ดีว่าศัตรูที่ยิ่งใหญ่ที่สุดต่อแผนการของพระองค์ในการรวบรวมมนุษยชาติและการนำมาซึ่งกฎระเบียบของกาแล็กซีนั้นคือพลังอันชั่วร้ายแห่งเคออสและเหล่าลูกสมุนปีศาจของพวกมัน พระองค์ทรงหาทางปกป้องเหล่าไพรมาร์คที่กำลังก่อร่างสร้างตัวขึ้นมาให้รอดพ้นจากเหล่าเทพอันธการในขณะที่พวกเขากำลังเติบโตอยู่ในแคปซูลเพาะเลี้ยง ซึ่งอยู่ในห้องวิจัยลับของพระจักรพรรดิที่อยู่ลึกลงไปในภูเขาฮิมาลาเซียน กระนั้นแล้วการปกป้องและปกปิดใด ๆ ก็มิอาจขัดขวางสายตาของเทพเคออสไปได้

เหล่าเทพเคออสได้เปิดประตูวาร์ปขึ้นในห้องวิจัยของพระจักรพรรดิและขโมยเหล่าไพรมาร์ควัยเยาว์ไปจากเทอร์รา และกระจายตัวพวกเขาไปทั่วกาแล็กซีรวมถึงทำให้แปดเปื้อนมลทินด้วยพลังแห่งเคออสด้วยเช่นกัน

กระนั้นแล้วพระจักรพรรดิก็ทรงมิได้สะทกสะท้านใด ๆ พระองค์ทรงใช้สารพันธุกรรมที่เหลืออยู่ของไพรมาร์คในการสร้างกลุ่มนักรบฟ้าลั่นกลุ่มแรกเพื่อรวมโลกเก่าให้เป็นปึกแผ่น ในช่วงวันสุดท้ายของสงครามรวมชาตินั้นพระองค์ทรงดำเนินการเปลี่ยนแปลงมนุษย์บุรุษเพศให้กลายเป็นนักรบเหนือมนุษย์กลุ่มใหม่ที่จะมานำพามนุษยชาติมุ่งสู่ดวงดาวอันไกลโพ้น

บุรุษเหล่านี้คือสเปซมารีนขององค์จักรพรรดิ เหล่าทัพเลกิโอเนส อาสตาร์เตส นักรบเหนือมนุษย์ผู้ไม่รู้จักความกลัว ต้องขอบคุณการหลั่งไหลเข้ามาของวิทยาการและทรัพยากรต่าง ๆ จากทั่วทั้งระบบสุริยะที่ทำให้พยุหเสนาสเปซมารีนสามารถเติบโตได้อย่างรวดเร็วทั้งจำนวนและคุณภาพ พยุหเสนาสเปซมารีนนี้เปรียบเป็นหัวหอกแห่งองค์จักรพรรดิในการรวบรวมมนุษยชาติ เป็นคมดาบแห่งมหาสงครามครูเสดที่จะพังทลายทุกความแข็งแกร่งของศัตรู และสิ่งใดก็ตามที่บังอาจมาโค่นล้มจักรวรรดิไม่ว่าจะเป็นมนุษย์หรือเอเลี่ยนก็จะถูกพวกเขาควักหัวใจออกมา

ในตอนนี้ดาวอังคารได้เป็นส่วนหนึ่งของจักรวรรดิแล้ว มหาสงครามครูเสดจึงได้เริ่มต้นขึ้นอย่างจริงจังโดยมีดวงดาวที่เหลือในระบบสุริยะเป็นเขตอวกาศเขตแรกที่พระจักรพรรดิทรงเข้ายึดครองพร้อมด้วยพยุหเสนาสเปซมารีนที่ได้รับอาวุธยุโธปกรณ์แบบใหม่ เลกิโอเนส อาสตาร์เตสได้เข้าควบคุมศูนย์วิจัยทางวิทยาศาสตร์ต่าง ๆ และท่าเทียบยานอวกาศบนลูนา ที่ซึ่งเคยเป็นของเหล่านักประพันธุศาสตร์เซเลนาร์

หลังจากที่พ่ายแพ้และยอมสวามิภักดิ์แล้วนั้นเหล่านักประพันธุศาสตร์แห่งลูนาจำใจต้องช่วยสร้างเหล่าสเปซมารีนรุ่นใหม่เพื่อนำพาภารกิจพิชิตดวงดาวให้แก่มนุษยชาติ เอเลี่ยนผู้รุกรานได้ถูกกำจัดไปหมดสิ้นจากดวงจันทร์ของดาวเสาร์และดาวพฤหัสบดี ส่วนเหล่าทาสชาวมนุษย์ที่น่าสมเพชก็ได้ถูกส่งตัวกลับไปยังโลก สิ่งมีชีวิตที่ครั้งหนึ่งเคยเป็นมนุษย์ที่อาศัยอยู่ในส่วนลึกของดาวเนปจูนได้ถูกกำจัดทิ้งโดยไร้ความปรานี ฟอลส์เวิลด์อันชั่วร้ายที่มีนามว่าเซดนา ณ ชายขอบแสงแห่งดวงสุริยันได้ระเหยหายกลายเป็นไอภายใต้ยุทโธปกรณ์รุ่นใหม่แห่งกิงยานจักรวรรดิ บัดนี้ก้าวต่อไปที่เหนือกว่าได้เริ่มขึ้นแล้ว

มหาสงครามครูเสดคือปฏิบัติการขนาดใหญ่มากและมีความซับซ้อนสูงซึ่งต้องใช้กำลังพลนับพันล้านและยานรบหลักแสน บางทีอาจมีเพียงพระจักรพรรดิที่มีพระปณิธานแรงกล้ามากพอที่จะมีความหวังว่าหากกระทำการอย่างนี้แล้วจะต้องสัมฤทธิ์ผล

ในการทำปฏิบัติการยึดครองในครั้งนี้ให้สำเร็จ กองกำลังของจักรวรรดิจำเป็นต้องแบ่งแยกเป็นกองยานเดินทางไกลจำนวนมากมายที่มีการปรับเปลี่ยนการจัดทัพอยู่บ่อยครั้ง ซึ่งเป็นหน่วยรบที่ได้รับหน้าที่ให้เดินทางท่ามกลางหมู่ดาวและทำสงครามในนามขององค์จักรพรรดิ

กองกำลังดังกล่าวนี้ประกอบไปด้วยกองยานอวกาศมากมายทั้งเล็กและใหญ่ เส้นทางการเดินทัพของกองยานแต่ละกองนี้ถูกตั้งไว้โดยพระจักรพรรดิและสภาสงครามของพระองค์ แต่ก็สามารถตั้งเส้นทางใหม่โดยผู้บัญชาการของแต่ละกองยานได้เพื่อค้นหาอาณานิคมของมนุษย์ที่ถูกกดขี่โดยเอเลี่ยน รวมถึงกำจัดเอเลี่ยนให้หมดสิ้นไป

ตลอดระยะเวลา 200 ปีมาตรฐานที่มหาสงครามครูเสดได้แผ่ขยายอิทธิพลของจักรวรรดิไปทั่วกาแล็กซี พระจักรพรรดิทรงได้พบเจอกับบรรดาโอรสทางพันธุกรรมของพระองค์ที่เรียกว่าไพรมาร์คอีกครั้ง พระองค์ทรงมอบอำนาจบัญชาการพยุหเสนาสเปซมารีนให้กับไพรมาร์คแต่ละองค์ตามพันธุกรรมของตนที่สร้างสเปซมารีนเหล่านั้นขึ้นมา

ฮอรัสเป็นไพรมาร์คองค์แรกที่ถูกพบเจอ พระองค์ทรงถูกพบเจออยู่ที่ดาวเคราะห์ทุรกันดารที่เป็นไมนิงเวิลด์นามว่าคโธเนีย ซึ่งอยู่ห่างจากเทอร์ราเพียงไม่กี่ปีแสงเท่านั้น ฮอรัสทรงร่วมปฏิบัติการกับพระจักรพรรดิเป็นเวลา 30 ปีเทอร์ราก่อนจะพบเจอไพรมาร์คองค์ต่อไป ซึ่งระหว่างนี้เองที่พระองค์ทั้งสองได้พัฒนาสายสัมพันธ์พ่อ-ลูกอย่างลึกซึ่งขึ้นมา ในสายตาขององค์จักรพรรดิแล้วฮอรัสถือเป็นโอรสองค์โปรด

พยุหเสนาแห่งอาสตาร์เตสเมื่อรวมเข้ากับความยิ่งใหญ่ของกองทัพจักรวรรดิ (ซึ่งต่อมาได้แยกออกมาเป็นอาสตรา มิลิตารุมและราชนาวีจักรวรรดิหลังจากศึกนอกรีตของฮอรัส) ก็ได้รวบรวมดวงดาวในปกครองของมนุษย์นับพันดวงให้มารวมกันเป็นอารยธรรมระหว่างดวงดาวเพียงหนึ่งเดียวในนามและในการปกครองของพระจักรพรรดิและจักรวรรดิแห่งมนุษยชาติ

ทว่ามหาสงครามครูเสดนั้นก็ได้จบลงโดยทันทีหลังเกิดเหตุการการครอบงำและการก่อกบฎของจ้าวสงครามฮอรัส ซึ่งพระองค์ทรงเป็นองค์ไพรมาร์คแห่งพยุหเสนาบุตรแห่งฮอรัสและทรงเป็นผู้บัญชาการทางการทหารโดยรวมในมหาสงครามครูเสดในช่วงสุดท้าย ตำแหน่งเหล่านี้เป็นตำแหน่งอันทรงเกียรติที่พระองค์ทรงได้รับพระราชทานโดยพระจักรพรรดิ เหตุเพราะพระจักรพรรดิมีพระประสงค์ที่จะออกจากปฏิบัติการในครั้งนี้เพื่อที่พระองค์จะได้เสด็จกลับไปที่เทอร์ราและทรงงานตามโครงการลับสุดยอดเพื่อหาทางเปิดใช้งานเว็บเวย์ของเหล่าเอลดาริสำหรับมนุษยชาติ

ทว่าลึก ๆ แล้วนั้นฮอรัสและไพรมาร์คองค์อื่น ๆ อีกหลายพระองค์รู้สึกไม่พอพระทัยที่พระจักรพรรดิทรงละทิ้งมหาสงครามครูเสดไป และยิ่งไม่พอพระทัยมากขึ้นไปอีกเมื่อได้รับรู้ว่าพระจักรพรรดิมีพระประสงค์ที่จะแทนที่ระบอบการปกครองของจักรวรรดิจากการปกครองโดยขึ้นตรงต่อพระราชอำนาจขององค์จักรพรรดิและองค์ไพรมาร์คไปเป็นระบอบอำนาจอำมาตย์ของมนุษย์ธรรมดา

หลังจากทรงก่อตั้งสภาแห่งเทอร์ราอันเป็นรัฐบาลใหม่ของจักรวรรดิที่ทำหน้าที่ดูแลกิจการประจำวันต่าง ๆ ในการปกครองดวงดาวนับหมื่นและชีวิตมนุษย์จำนวนหลายล้านแล้วนั้นพระจักรพรรดิทรงกลับเข้าไปยังห้องทดลองและพื้นที่ทำงานอันใหญ่โตมโหฬารของพระองค์ที่อยู่ใต้วังจักรวรรดิของพระองค์เอง

พระองค์ทรงเริ่มงานในทันทีสำหรับโครงการใหม่ในครั้งนี้เพื่อขยายช่องทางของเว็บเวย์มาสู่เทอร์รา ซึ่งพระองค์ทรงหวังให้โครงการนี้เป็นของขวัญที่ยิ่งใหญ่ที่สุดที่พระองค์จะทรงมอบให้แก่มนุษยชาติ ทว่าขณะที่พระองค์ทรงขังตนเองไว้ในโรงงานใต้ดินอยู่นั้นก็มีปัญหาเริ่มก่อตัวขึ้นมา

การก่อตั้งสภาแห่งเทอร์ราได้กลายเป็นประเด็นถกเถียงในหมู่องค์ไพรมาร์คเมื่อข่าวการก่อตั้งสภาได้ไปถึงหูของแต่ละพระองค์ในช่วงมหาสงครามครูเสด ไพรมาร์คบางองค์ได้รับการยกเว้นให้มิต้องตกอยู่ภายใต้การปกครองของมนุษย์ธรรมดา ซึ่งองค์ไพรมาร์คมักจะมองว่าไร้ค่าและมีเกียรติต่ำกว่าตัวพระองค์เอง

องค์ไพรมาร์คที่มีจิตใจอ่อนไหวก็ทรงรู้สึกว่าสิ่งนี้เป็นการทรยศต่อแรงกายแรงใจที่บรรดาพระองค์ได้ลงทุนต่อสู้และคว้าเอาชัยชนะมาได้ในนามแห่งองค์จักรพรรดิ ซึ่งนั่นทำให้ไพรมาร์คหลายพระองค์ทรงรู้สึกว่าเป็นชัยชนะที่สูญเปล่า องค์ไพรมาร์คทั้งหลายพร้อมด้วยบรรดาอาสตาร์เตสของพระองค์จำนวนมากต่างก็รู้สึกว่าพวกตนเองเป็นผู้ที่เจ็บปวดและเสียสละมากที่สุดในการสร้างจักรวรรดินี้ขึ้นมา ฉะนั้นพวกตนควรมิสิทธิ์มีเสียงในการปกครองมากที่สุด มิควรเป็นสภาที่กอปรขึ้นจากมนุษย์ชนชั้นสูงที่เหยาะแหยะและเหล่าคนไร้ชื่อลือนามใด ๆ ทั้งหมดนี้เป็นเพียงส่วนหนึ่งของความไม่พอใจที่เปิดช่องให้พลังอันชั่วร้ายเข้ามาครอบงำไพรมาร์คหลายพระองค์

ภายใต้แรงขับเคลื่อนด้วยความอิจฉาและความทะเยอทะยานจึงทำให้องค์ฮอรัสทรงตกเป็นเหยื่อของเหล่าเทพเคออสได้อย่างง่ายดาย รวมถึงได้กลายเป็นเครื่องมือของพี่น้องของตนเองนามว่าลอร์การ์ องค์ไพรมาร์คแห่งพยุหเสนาเวิร์ดแบเรอร์ส ผู้ที่ผันตัวเข้ารับใช้เคออสอย่างเป็นความลับในระหว่างมหาสงครามครูเสด

แม้จะให้โอกาสเป็นเบื้องหน้า แต่ทว่าเบื้องหลังนั้นเหล่าเทพอันธการกลับเสี้ยมสอนจอมศึกผู้หยิ่งยโสพระองค์นี้ด้วยคำโกหกว่าพระจักรพรรดินั้นทรงใช้เหล่าไพรมาร์คและมนุษยชาติเพียงเพื่อยกตนเองให้เป็นพระเจ้า ฉะนั้นแล้วด้วยความโกรธแค้นประกอบกับการไม่เห็นด้วยกับเรื่องนี้จึงทำให้พลังอันชั่วร้ายเหล่านี้ได้ให้สัญญากับฮอรัสในการช่วยเหลือพระองค์ในการช่วงชิงจักรวรรดิมาเป็นของพระองค์เอง

ในที่สุดแล้วองค์ฮอรัสก็ทรงชักจูงองค์ไพรมาร์คให้มาเข้าร่วมแผนการนี้ได้ในจำนวน 9 องค์พร้อมทั้งพยุหเสนาสเปซมารีนของแต่พระองค์ รวมถึงชักชวนให้เข้ามารับใช้เคออสได้สำเร็จ หลังจากนั้นพระองค์จึงเริ่มต้นแผนการศึกนอกรีตของฮอรัส อันเป็นการก่อกบฎต่อพระจักรพรรดิครั้งใหญ่ระดับกาแล็กซี และแล้วในที่สุดกองกำลังกว่าครึ่งหนึ่งของจักรวรรดิและเหล่าเมคานิกุมบางส่วนก็มารวมตัวกันเพื่อก่อกบฎครั้งนี้ หลังจากนั้นจึงได้เกิดเป็นความขัดแย้งครั้งใหญ่ที่สุดที่มนุษยชาติเคยรู้จักมาท่ามกลางกาแล็กซีอันแสนสงบสุข

### ศึกนอกรีตของฮอรัส M31

ศึกนอกรีตของฮอรัสนั้นเกิดขึ้นทั่วทั้งกาแล็กซีเป็นระยะเวลากว่าเก้าปีเทอร์รา จุดเริ่มต้นนั้นเกิดขึ้นในช่วงปี 005.M31 โดยเริ่มจากเหตุการณ์โศกนาฏกรรมแห่งอิสต์วาน 3 ที่ซึ่งองค์ฮอรัสได้ทรงชำระล้างพยุหเสนากบฎจำนวนสี่เหล่าทัพให้สิ้นซึ่งผู้ภักดีต่อจักรวรรดิเพื่อให้มาอยู่ใต้บัญชาของพระองค์เอง และเหตุการณ์การสังหารหมู่ที่จุดตกบนดาวอิสต์วาน 5 ที่ซึ่งองค์ฮอรัสและพยุหเสนากบฎของพระองค์ได้ทำลายพยุหเสนาของผู้ภักดีจำนวนสามเหล่าทัพเสียจนเกือบหมดสิ้นด้วยการก่อกบฎจากภายใน

องค์ฮอรัสมีพระประสงค์ในการกำราบพระจักรพรรดิอย่างรวดเร็วและราบคาบหลังจากที่พระองค์ทรงมอบวิญญาณรับใช้พลังอันชั่วร้ายแห่งวาร์ป ดังนั้นพระองค์จึงทรงกรีฑาทัพกบฎของพระองค์เข้าบุกเทอร์ราโดยตรงหลังจากศึกที่ระบบดาวอิสต์วาน ซึ่งได้สังหารผู้คนไปหลายล้านพร้อมกับทำลายสิ่งต่าง ๆ มากมายที่พระจักรพรรดิได้ทรงสร้างไว้ตลอดสองศตวรรษที่ผ่านมา

ในศึกชี้ชะตาครั้งสุดท้ายระหว่างองค์ฮอรัสและพระจักรพรรดิในเหตุการณ์การปิดล้อมเทอร์ราครั้งใหญ่นั้นจอมศึกผู้นี้ก็ถูกกำราบลงในที่สุดในช่วงปี 014.M31 อันนำไปสู่การสิ้นสุดของการกบฎในครั้งนี้ ซึ่งเกิดจากการที่กองกำลังแห่งเคออสได้เข้าห้ำหั่นกันเองเมื่อไม่มีเจตจำนงแห่งองค์ฮอรัสคอยนำทาง อันเป็นสิ่งที่ยึดเหนี่ยวกองกำลังเหล่านี้ไว้เพื่อจุดประสงค์เดียวกัน

หลังจากนั้นไม่กี่ปีต่อมาบรรดาพยุหเสนากบฎและเหล่าพันธมิตรทั้งหลายก็พากันถอนกำลังออหจากเขตอวกาศของมนุษย์ สุดท้ายแล้วนั้นพวกเขาหนีจากการไล่ล่าของจักรวรรดิไปยังรอยแยกวาร์ปขนาดใหญ่ในเซกเมนตัมออบสคูรัสที่มีชื่อว่าเนตรแห่งความสยองขวัญ

อย่างไรก็ตาม องค์เหนือหัวแห่งมนุษยชาติก็ทรงบาดเจ็บสาหัสอย่างมากจากการต่อสู้บนยานยุทธการที่ถูกครอบงำโดยเคออสขององค์ฮอรัสอันมีนามว่าเวนจ์ฟูลสปิริต ซึ่งเกิดขึ้นบนวงโคจรเหนือเทอร์รา พระวรกายของพระจักรพรรดิได้ถูกพบเจอและเก็บกู้มาโดยองค์ไพรมาร์คโรกัล ดอร์นแห่งพยุหเสนาไอรอนฟิสต์ส และด้วยพระประสงค์สุดท้ายก็ได้ทำให้พระจักรพรรดิได้เข้าประทับบนบัลลังก์ทองเพื่อพยุงพระชนม์ชีพไว้ ซึ่งเป็นสิ่งประดิษฐ์อันลึกลับที่สืบย้อนไปได้ไกลถึงยุดมืดแห่งวิทยาการ มันคือเครื่องขยายพลังจิตและระบบพยุงชีพแบบไซเบอร์เนติกที่ก่อนหน้านี้พระจักรพรรดิทรงมีพระประสงค์ที่จะใช้เพื่อเปิดประตูไปยังเว็บเวย์

เป็นเวลากว่า 10,000 ปีเทอร์ราที่พระจักรพรรดิทรงประทับอยู่บนบัลลังก์ทองโดยไม่ขยับพระวรกายใด ๆ แม้ว่าพระวรกายจะเสียหายอย่างหนักจนเปรียบเหมือนซากศพที่ไปไหนไม่ได้และสื่อสารกับโลกภายนอกก็มิได้เช่นกัน ทว่าพระจิตนั้นยังคงใช้สื่อสารผ่านโทรจิตและสิ่งของหายากที่เรียกว่าทาโรต์จักรพรรดิได้อยู่ ซึ่งเป็นเจตจำนงของพระองค์อันทรงอานุภาพยิ่ง และได้แผ่ขยายไปยังทั่วดวงดาวนับล้านของจักรวรรดิผ่านทางอวัตถุภพ

พระจิตนี้ได้สร้างสัญญาณพลังจิตแห่งแอสโตรโนมิแคนที่ถูกใช้งานโดยยานอวกาศของจักรวรรดิเพื่อเดินทางผ่านมิติวาร์ป ผู้ใช้พลังจิตชาวมนุษย์ที่มีพลังอ่อนลงมาได้ทำการผูกมัดวิญญาณของตนเอาไว้กับมันเพื่อให้ตนได้กลายเป็นไซเกอร์ที่ได้รับอนุมัติอย่างมีประโยชน์ต่อจักรวรรดิในขณะที่ดูดกลืนพลังชีวิตของไซเกอร์คนอื่น ๆ ในทุก ๆ วันสุริยะเพื่อรักษาพระจิตไว้ให้คงอยู่ และเพื่อป้องกันปีศาจแห่งวาร์ปในการคืบคลานเข้ามาทำอันตรายใด ๆ ทั้งนี้ก็เพื่อปกป้องมนุษยชาติในจักรวาลจริงจากการไล่ล่า

ทั้งหมดทั้งมวลนี้พระจักรพรรดิทรงอดทนอดกลั้นกับความทุกข์ที่ปรากฏแก่พระวรกายที่ใกล้ดับสูญอย่างไม่ว่างเว้นด้วยพระจิตทั้งหมดที่ทรงมีอยู่พร้อมกับการยังพระชนม์ชีพด้วยการสละชีพของเหล่าไซเกอร์อยู่เนืองนิจ มนุษย์จำนวนมากมายบูชาพระจักรพรรดิเยี่ยงเทพเจ้าและ/หรือในฐานะของผู้กอบกู้เพียงหนึ่งเดียว และด้วยความศรัทธาในลัทธิจักรวรรดินี้เองที่ช่วยต้านภัยร้ายต่าง ๆ ที่เผ่าพันธุ์มนุษย์ได้พบเจอ มีเพียงพระจักรพรรดิที่ทรงคุ้มครอง...

### การกวาดล้างครั้งใหญ่

ณ ช่วงศึกนอกรีตของฮอรัสนั้นจักรวรรดินั้นมิต่างอะไรกับสิ่งของที่แตกเป็นเสี่ยง ๆ แม้แต่ความสวยงามโอ่อ่าของวังจักรวรรดิก็ถูกแผดเผาไหม้เกรียมด้วยเพลิงแห่งผู้ทรยศ อันเป็นพลังอำนาจที่เหลือล้นที่ส่งผลให้จักรวรรดิของพระองค์ต้องประสบชะตากรรมเช่นเดียวกันทุกหัวระแหง

เจ้าแห่งมนุษยชาติที่บัดนี้เป็นเพียงร่างที่พังทลายแลความฝันแห่งเอกภาพนั้นก็ได้จากไปตลอดกาล กระนั้นแล้วจักรวรรดิก็ยังคงไว้ได้ซึ่งพลังอำนาจในการล้างแค้นด้วยเลือดของเหล่าอริศัตรู บัดนี้ไม่มีแล้วซึ่งการให้อภัยแก่บาปของพยุหเสนากบฎ เหล่าผู้ปกครองในนามแห่งองค์จักรพรรดิ ณ กาลนี้ไร้ซึ่งความสามารถและความปรารถนาในการหลีกเลี่ยงสงครามแลกเลือดนี้ไปแล้ว จึงได้เริ่มต้นช่วงเวลาที่ประวัติศาสตร์ของจักรวรรดิขนานนามว่าการกวาดล้างครั้งใหญ่

ก่อนการทรงถูกจองจำอยู่ชั่วนิรันดร์ด้วยระบบยังชีพของบัลลังก์ทองนั้นพระจักรพรรดิทรงตัดสินโทษเหล่ากบฎทั้งมวลด้วยพระดำริว่าเอ็กซ์โกมมูนิกาเต ไตรโตริส และทรงตรัสกำหนดให้ขับไล่พวกเขาไปยังดินแดนนรก ณ รอยแยกมิติวาร์ปที่มีชื่อว่าเนตรสยองขวัญ เพื่อกักขังพวกเขาไว้ชั่วนิรันดร์

บันทึกและความทรงจำทั้งหมดเกี่ยวกับพยุหเสนากบฎนั้นจะถูกลบออกจากคลังข้อมูลของจักรวรรดิ ดาวบางดวงเฉกเช่นดาวอิสต์วาน 5 ที่เป็นดาวบ้านเกิดของพยุหเสนากบฎ และดาวดาวินได้ถูกทำการกวาดล้างทั้งดาวจนสูญสิ้นสรรพชีวิต เนื่องจากถูกครอบงำด้วยเคออส

พยุหเสนากบฎนั้นประกอบไปด้วยเหล่าทหารมากมายจากทั้งลัทธิมืดเมคานิกุม, พยุหเสนาไททัน รวมถึงกองทหารและกองยานอวกาศมากมายจากกองทัพจักรวรรดิที่ได้หันเข้าหาเคออส บรรดากองทัพเหล่านี้ได้ถูกทำลายหรือถูกขับไล่ไปยังเนตรสยองขวัญ ประหนึ่งว่าพยุหเสนากบฎเหล่านี้มิเคยมีตัวตนอยู่เพื่อล้างมลทินจากการทรยศของพวกเขาให้สิ้นไปจากจักรวรรดิ

นี่คือช่วงเวลาแห่งความรุนแรงที่ใหญ่โตมโหฬาร ประกอบกับความสับสนอลหม่านและความมืดมิด แม้ว่าจักรวรรดิที่เกิดใหม่นี้จะทำการต่อสู้เพื่อถอนรากถอนโคนสิ่งโสมมรวมทั้งนำคนผิดมาสู่แสงแห่งความยุติธรรมอยู่ในขณะนี้ก็ตาม ณ ด้านมืดชายขอบกาแล็กซีก็กำลังหาทางต่อต้านพวกเขาอยู่เช่นกัน

การทรยศและการประกาศกร้าวถึงการล้างแค้นได้เกิดขึ้นอยู่ในทุก ๆ วัน การหลั่งเลือดมากมายที่เป็นภัยซ่อนเร้นย่อมมีให้เห็นเป็นอย่างมาก แม้แต่พยุหเสนาสเปซมารีนที่ถูกกำราบไปก็มิอาจรอดพ้น เพราะหลายคนกระเสือกกระสนที่จะซุกซ่อนความผิดบาปของตนไว้ใต้พรม หรือไม่ก็แค่เพียงอยากขูดเลือดขูดเนื้อจากคนที่เข้าใจตนผิด

ดาร์กแองเจิลส์, สเปซวูลฟส์, ไอร์ออนแฮนดส์ และแม้กระทั่งอุลตรามารีนส์ ต่างก็ดำเนินตามแนวทางของตนเองในระหว่างเหตุการณ์การกวาดล้างครั้งใหญ่ที่กำลังดำเนินไป การต่อสู้ดำเนินไปนานนับปีหลังจากศึกนอกรีตจบลงด้วยการสิ้นพระชนม์ขององค์ไพรมาร์คฮอรัสบนยานธงส่วนพระองค์ต่อหน้ากองทัพกบฎ ซึ่งเหล่ากบฎที่เหลือก็ได้ถูกทำลายหรือถูกขับไล่ไปยังเนตรสยองขวัญ

ระบบดาวมากมายที่ถูกครอบงำด้วยเคออสได้ถูกกวาดล้างจนสิ้นซากและถูกจับตามองด้วยหน่วยงานที่เพิ่งก่อตั้งใหม่นามว่ากรมสอบสวน การสิ้นพระชนม์ขององค์ฮอรัสมิได้เป็นการจบศึกครั้งนี้ หากแต่เป็นการริเริ่มหนทางใหม่ ๆ สำหรับผู้ภักดีในการหาทางทำลายผู้ทรยศ

ในช่วงศึกนอกรีตนั้น ดวงดาวใต้อาณัติของจักรวรรดิหลายดวงได้ปฏิเสธที่จะส่งกองกำลังของตนเองเข้าร่วมกับฝ่ายใดฝ่ายหนึ่ง หรือถอนตัวออกจากจักรวรรดิเพื่อเอกราชของตนเอง ความเอาแน่เอานอนไม่ได้เช่นนี้ทำให้พวกเขาถูกกระทำจากทั้งฝ่ายภักดีและฝ่ายกบฎมิต่างกัน กองทัพเหล่านี้จะเข้าทำลายฐานที่มั่นของผู้เป็นกบฎที่เพียงแค่ต้องการเป็นอิสระจากตัวจักรวรรดิให้สิ้นซาก โดยไม่สนใจว่าพวกเขาเหล่านี้จะถวายความภักดีต่อพระจักรพรรดิหรือเหล่าเทพอันธการ

การเปลี่ยนแปลงได้เกิดขึ้นกับทั้งทางการทหารและระบบการปกครองภายในจักรวรรดิ พยุหเสนาสเปซมารีนที่ครั้งหนึ่งเปรียบเป็นรากฐานอันยิ่งใหญ่ต่อชัยชนะของมนุษยชาติในช่วงเหตุการณ์มหาสงครามครูเสดนั้นได้ถูกแบ่งแยกออกเป็นกองรบย่อยที่รู้จักกันว่าแชปเตอร์ (Chapter) ซึ่งประกอบด้วยทหารอาสตาร์เตสจำนวน 1,000 นายต่อแชปเตอร์ ระบบนี้อยู่ภายใต้การดูแลของโรบูเต กิลลิมาน องค์ไพรมาร์คแห่งพยุหเสนาอุลตรามารีนส์ และจอมบัญชาการแห่งจักรวรรดินับตั้งแต่การ "ขึ้นครองบัลลังก์" ของพระจักรพรรดิ ซึ่งองค์กิลลิมานทรงได้สร้างผลงานชิ้นเอกของพระองค์ขึ้นมา สิ่งนั้นคือโกเด็กซ์ อาสตาร์เตส อันเป็นคัมภีร์ที่ยิ่งใหญ่และศักดิ์สิทธิ์ ซึ่งกล่าวถึงระบบการจัดการองค์กรทหาร, การวางแผนและยุทธวิธีทั้งหมดทั้งมวล

การเปลี่ยนผ่านนี้ก่อให้เกิดความยืดหยุ่นในด้านกลยุทธอย่างมากโดยปราศจากการให้อำนาจบัญชาการพยุหเสนาสเปซมารีนทั้งหมดแก่คนคนเดียว เพื่อไม่ให้เกิดการใช้อำนาจในทางที่ผิดต่อสเปซมารีนนับหมื่นนายขึ้นมาอีกครั้ง

พยุหเสนาสเปซมารีนฝ่ายภักดีที่ถูกขนานนามว่าพยุหเสนาแตกพ่ายที่ถูกกวาดล้างในเหตุการณ์การสังหารหมู่ที่จุดตกบนดาวอิสต์วาน 5 ซึ่งก็คือเรเวนการ์ด, ไอร์ออนแฮนด์ส และซาลามานเดอร์สต่างก็ฟื้นตัวกลับมาได้อย่างเชื่องช้าด้วยยีนซีดอันเล็กน้อยที่เหล่าผู้รอดชีวิตสามารถพาหนีรอดออกมาได้

พยุหเสนาสเปซมารีนดั้งเดิมจากการก่อตั้งครั้งที่หนึ่งได้ถูกแบ่งแยกออกเป็นแชปเตอร์ผู้สืบทอดที่มีขนาดเล็กกว่า โดยมีหนึ่งแชปเตอร์ที่ยังคงใช้ชื่อ, ตรากองทัพ และสีประจำทัพของพยุหเสนาดั้งเดิมของตนเองในขณะที่แชปเตอร์อื่นนั้นจะใช้ชื่ออื่นและตรากองทัพแบบอื่น แชปเตอร์ดั้งเดิมเหล่านี้เป็นที่รู้จักกันในนามของแชปเตอร์ในการก่อตั้งครั้งที่สอง อันเป็นเหตุการณ์ที่เกิดขึ้นในช่วงต้นสหัสวรรษที่ 31 ซึ่งเกิดขึ้นพร้อมกับช่วงเริ่มต้นของเหตุการณ์ที่เรียกว่าการปฏิรูปจักรวรรดิ

การเปลี่ยนแปลงอันยิ่งใหญ่อีกหนึ่งสิ่งได้ทำการปรับเปลี่ยนธรรมชาติของกองทัพจักรวรรดิไป ซึ่งครั้งหนึ่งได้รวมเอากองยานรบขนาดใหญ่ที่ปฏิบัติการท่ามกลางหมู่ดาวและเหล่าทหารกล้าที่ลงไปต่อสู้ยังผิวดาวไว้ด้วยกัน บัดนี้สองทัพนั้นได้แยกออกจากกันเป็นราชนาวีจักรวรรดิและอาสตรา มิลิตารุม หรือที่เรียกกันทั่วไปว่า "กองรักษาการณ์จักรวรรดิ"

หน่วยงานและสถาบันต่าง ๆ ทั่วทั้งจักรวรรดิได้ถูกแบ่งย่อยออกมามากมาย หน้าที่และความรับผิดชอบมากมายในครั้งอดีตได้ถูกแยกย่อยออกมาเป็นหน่วยงานต่าง ๆ เช่นกัน หน่วยงานย่อยสาขาต่าง ๆ มากมายของหน่วยงานอาเดปตุส อัดมินิสตราตุมได้ถือกำเนิดขึ้นมาในช่วงเวลานี้

ด้วยการสนับสนุนมากมายต่อการเปลี่ยนแปลงเหล่านี้ ย่อมมิใช่เรื่องแปลกที่สององค์กรที่แยกจากกันโดยชัดเจนและแต่ละองค์กรมิได้รับรู้ถึงอีกฝ่ายจะได้รับหน้าที่ให้ทำงานที่ทับซ้อนกันได้ ยกตัวอย่างเช่นผู้ตรวจสอบอาลักษณ์และผู้แจกแจงทศางค์ที่มักจะได้รับหน้าที่ให้ตรวจสอบข้อมูลชุดเดียวกัน และทำรายงานชุดเดียวกันด้วยเช่นกัน

ระบบที่เข้าใจได้ยากนี้ถูกนำมาใช้เพื่อเป็นมาตรการป้องกันความผิดพลาด กระนั้นแล้วในเวลาต่อมาก็ได้ลุกลามเกินอำนาจการบริหารอย่างควบคุมมิได้

นอกเหนือจากอำนาจการปกครองของรัฐบาลดังที่กล่าวไปแล้วนั้น ได้มีหน่วยงานหนึ่งที่ถูกก่อตั้งขึ้นมาเมื่อไม่นาน พวกเขาเฝ้าจับตามองทุกหย่อมหญ้า หน่วยงานนั้นคือกรมสอบสวน หน่วยงานตำรวจลับกึ่งทหารที่อยู่นอกลำดับขั้นการปกครองปกติ ซึ่งเป็นหน่วยงานที่มีความรอบคอบอยู่เป็นนิจ หน้าที่ของพวกเขาคือการตั้งคำถามต่อทุกสิ่งเพื่อเฟ้นหาภยันตรายต่อมนุษยชาติอย่างแน่วแน่ ไม่มีผู้ใดนอกจากองค์จักรพรรดิที่จะสามารถรอดพ้นสายตาอันแหลมคมของกรมสอบสวนนี้ไปได้

### ความซบเซาของจักรวรรดิ

> *ชะตาของมนุษยชาตินั้นแขวนอยู่บนเส้นด้าย โดยที่มือข้างหนึ่งได้ถือไว้ซึ่งพลังอำนาจเหนือจินตนาการ ส่วนอีกข้างนั้นถือไว้ซึ่งความมืดมน, ความตายและความพังพินาศ มีเพียงผู้ที่เดินตามแสงแห่งองค์จักรพรรดิเท่านั้นที่จะรักษาดวงวิญญาณของตนไว้ได้*
>
>

**- พนักงานสอบสวนดามาร์น, โอร์โด มัลเลอุส**

The Imperium of Man at the end of the 41st Millennium is a dystopic society by the standards of the people of the 21st century. The unexpected horrors of the Horus Heresy fatally weakened the nascent Imperium, but more importantly, starting with the Emperor Himself, claimed some of its best warriors, technocrats, administrators and diplomats -- who fell either in battle with the Traitor Legions or were corrupted by Chaos themselves.

## แหล่งที่มา

* *Avenging Son* (Novel) by Guy Haley
* *Black Crusade: Core Rulebook* (RPG), pp. 20-27, 29
* *Codex: Imperial Guard* (6th Edition), pg. 6
* *Codex Imperialis* (2nd Edition), pp. 10-15
* *Codex: Militarum Tempestus* (6th Edition), pp. 5-13
* *Codex: Space Marines* (6th Edition), pp. 6-7
* *Codex: Space Marines* (5th Edition), pp. 6-7
* *Dark Heresy Core Rulebook* (RPG), pp. 246-264
* *Dark Imperium* (Novel) by Guy Haley, Ch. 9 "Imperator Gloriana," pp. 96-97
* *Deathwatch: Core Rulebook* (RPG), pp. 284-300
* *Gathering Storm - Part Three - Rise of the Primarch* (7th Edition), pp. 4-93
* *The Horus Heresy - Book One: Betrayal* (Imperial Armour), pp. 10-11, 15-18, 21-25
* *Rogue Trader: Core Rulebook* (RPG), pp. 302-315
* *Space Marine* (2nd Edition), pg. 5
* *Space Marine* (1st Edition), pp. 3-7
* *Warhammer 40,000: Rogue Trader* (1st Edition), pp. 132-135, 138-142, 144-148, 150-151 , 153-157
* *Warhammer 40,000: Core Book* (9th Edition), pp. 20-23, 42-43, 45-46, 60 (Quote)
* *Warhammer 40,000: Rulebook* (8th Edition), pp. 22-39
* *Warhammer 40,000: Rulebook* (6th Edition), pp. 134-154, 158-177, 180-183, 189-191, 195, 402-403, 408-409
* *Warhammer 40,000: Rulebook* (5th Edition), pp. 101-125
* *Warhammer 40,000: Rulebook* (4th Edition), pp. 88, 90-91, 92-97, 100-101
* *Warhammer 40,000: Rulebook* (3rd Edition), pp. 98-115